
RAPORT
asupra

proiectului de Lege pentru aprobarea Ordonanţei de urgenţă a Guvernului nr.37/2017 privind dezlipirea unui imobil aflat în proprietatea publică a statului şi schimbarea titularilor dreptului de administrare asupra unor imobile-teren fără construcţii aflate în proprietatea publică a statului
În conformitate cu prevederile art.95 și 115 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere în fond, în procedură de urgență, cu proiectul de Lege pentru aprobarea Ordonanţei de urgenţă a Guvernului nr.37/2017 privind dezlipirea unui imobil aflat în proprietatea publică a statului şi schimbarea titularilor dreptului de administrare asupra unor imobile-teren fără construcţii aflate în proprietatea publică a statului trimis cu adresa nr. PLx. 235/2017 din 19 iunie 2017 şi înregistrat în cadrul comisiei sub nr. 4c-11/656 din 20.06.2017.
Camera Deputaţilor este Cameră decizională, potrivit art. 75 alin. (1) din Constituție.
Senatul, în calitate de primă Cameră sesizată a adoptat proiectul de lege în ședința din data de 12 iunie 2017.

Obiectul de reglementare al proiectului de act normativ îl reprezintă reglementarea schimbării titularilor dreptului de administrare asupra unor imobile-teren fără construcții, în suprafață de 30 de hectare, aflate în proprietatea publică a statului şi administrarea Ministerului Educaţiei Naţionale. 

Consiliul legislativ a avizat favorabil proiectul prezentului act normativ, prin avizul cu nr. 329/12.05.2017. 

Comisia pentru buget, finanțe și bănci, Comisia pentru învățământ, știință, tineret și sport, Comisia pentru transporturi și infrastructură și Comisia pentru apărare, ordine publică și siguranță națională  au avizat favorabil proiectul de lege.
În conformitate cu dispozițiile art.61 din Regulamentul Camerei Deputaţilor, republicat, cu modificările și completările ulterioare, membrii Comisiei juridice, de disciplină şi imunităţi au examinat proiectul de lege şi avizele accesorii, în şedinţa din data de 12 octombrie 2017. La lucrările comisiei deputaţii au fost prezenţi conform listei de prezenţă.  
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi (o abținere), să propună plenului Camerei Deputaţilor, adoptarea proiectului de Lege pentru aprobarea Ordonanţei de urgenţă a Guvernului nr.37/2017 privind dezlipirea unui imobil aflat în proprietatea publică a statului şi schimbarea titularilor dreptului de administrare asupra unor imobile-teren fără construcţii aflate în proprietatea publică a statului, în forma adoptată de Senat. 
În raport cu obiectul şi conţinutul reglementării, proiectul de lege face parte din categoria legilor organice.

